Folketing
2004-11-16

Jeg må indrømme, at jeg blev lidt overrasket over, at Dansk Folkeparti holdt sådan en her går det godt-tale og i øvrigt er medforslagsstiller til en vedtagelse, som også er sådan lidt her går det godt-agtig. Fru Pia Kristensen sagde i sit indlæg, at vores børn ikke går sultne i seng. Er fru Pia Kristensen sikker på det? Nu har vi haft flere eksempler fremme i debatten i dag, og fru Pia Kristensen bidrog selv med et. Er fru Pia Kristensen sikker på, at børn ikke går sultne i seng i Danmark? Kunne man forestille sig, at Dansk Folkeparti ville være med til at hjælpe både Susanne i Sydhavnen og hende i Brøndbyøster, ved at vi tilbageførte de 120 mio. kr., som Dansk Folkeparti og regeringen tog fra børnechecken sidste år, og hvor beløbet jo bliver større i år? Dem kunne vi jo tilbageføre, så er de hjulpet begge to. Samtidig kunne vi tilbageføre de penge, som regeringen og Dansk Folkeparti tog fra lejerne ved at sætte deres boligstøtte ned. Det er nøjagtig de her mennesker, vi taler om. De penge kunne vi bare tilbageføre. Hvis Dansk Folkeparti kunne bidrage med det, så tror jeg, at man ville blive glad derude. (Kort bemærkning).